b'\n_START_ARTICLE_\nLeroy Anderson\n_START_PARAGRAPH_\nLeroy Anderson (29. kes\xc3\xa4kuuta 1908 \xe2\x80\x93 18. toukokuuta 1975) oli amerikkalainen s\xc3\xa4velt\xc3\xa4j\xc3\xa4. H\xc3\xa4n tuli tunnetuksi kevyill\xc3\xa4, lyhyill\xc3\xa4 orkesterikappaleillaan, joita tulkitsi muun muassa Boston Pops Orchestra._NEWLINE_Anderson syntyi Cambridgessa, Massachusettsissa, ruotsalaisille vanhemmille ja opiskeli Uuden Englannin konservatoriossa. H\xc3\xa4n sai my\xc3\xb6s kontrabasson soiton opetusta Gaston Dufresnelta. H\xc3\xa4n p\xc3\xa4\xc3\xa4si my\xc3\xb6hemmin Harvardin yliopistoon, jossa h\xc3\xa4nen maineikkaimpia opettajiaan olivat George Enescu ja Walter Piston. H\xc3\xa4n valmistui Harvardista vuonna 1930._NEWLINE_Valmistumisensa j\xc3\xa4lkeen Anderson hankki elantonsa p\xc3\xa4\xc3\xa4osin urkurint\xc3\xb6ill\xc3\xa4 ja johtamalla kuoroja sek\xc3\xa4 yhtyeit\xc3\xa4. H\xc3\xa4n aloitti my\xc3\xb6s tohtorintutkintoon t\xc3\xa4ht\xc3\xa4\xc3\xa4v\xc3\xa4t germaanisten kielten opinnot Harvardissa, koska ei ollut varma musiikkiuransa tulevaisuudesta. Vuonna 1945 h\xc3\xa4n s\xc3\xa4velsi kappaleen \xe2\x80\x9dThe Syncopated Clock\xe2\x80\x9d, jonka nauhoitti samana vuonna Boston Pops Orchestra. Kappale on j\xc3\xa4\xc3\xa4nyt yhdeksi Andersonin tunnetuimmista s\xc3\xa4vellyksist\xc3\xa4._NEWLINE_Anderson oli toisen maailmansodan veteraani ja sai ensimm\xc3\xa4isen suuren hittins\xc3\xa4 vuonna 1951 laululla "Blue Tango", joka myi kultaa ja nousi Billboardin hittilistalla ensimm\xc3\xa4iselle sijalle. Toinen huomattavan tunnettu kappale on vuonna 1948 valmistunut Rekiretki (Sleigh Ride), johon sanoitukset kirjoitti niin ik\xc3\xa4\xc3\xa4n Mitchell Parish. Vaikka kappaleen sanoissa ei mainitakaan joulua, se on tullut suosituksi nimenomaan joululauluna._NEWLINE_Leroy Anderson kirjoitti my\xc3\xb6s pianokonserton 1953 ja ainoaksi j\xc3\xa4\xc3\xa4neen musikaalinsa Goldilocksin 1958. H\xc3\xa4n kuoli Woodburyss\xc3\xa4, Connecticutissa 18. toukokuuta 1975, 66-vuotiaana. H\xc3\xa4nell\xc3\xa4 on t\xc3\xa4hti Hollywood Walk of Famella, ja h\xc3\xa4net otettiin vuonna 1988 postuumisti Songwriters Hall of Fameen. H\xc3\xa4nell\xc3\xa4 oli nelj\xc3\xa4 poikaa, joista yksi on h\xc3\xa4nen web-sivujensa yll\xc3\xa4pit\xc3\xa4j\xc3\xa4n\xc3\xa4 toimiva Rolf Anderson.'